Polisiekaptein vas ná sy verdagte glo help ontsnapArgieffoto ŉ Polisiebeampte van Table View in die Wes-Kaap is in hegtenis geneem nadat sy na bewering ŉ verdagte gehelp het om te ontsnap, Die Wes-Kaapse polisie het gesê ŉ verdagte is Saterdag omstreeks 19:30 in Scottsdene in hegtenis geneem vir die onwettige besit van ŉ vuurwapen. Terwyl polisiebeamptes besig was om die man in hegtenis te neem, het ŉ kaptein van die Table View SAPD met haar private voertuig by die toneel opgedaag. Sy was in haar polisieuniform geklee en ŉ onbekende man het haar vergesel. “Sy het die inhegtenisneming onderbreek en geëis dat die verdagte vrygelaat word. Toe die polisiebeamptes weier, het sy die verdagte losgeruk en hom aangesê om weg te hardloop,” het ŉ polisiewoordvoerder gesê. Dit het later aan die lig gekom dat die vuurwapen wat in die verdagte se besit was, verlede maand in Manenberg as gesteel aangemeld is. Die kaptein is Woensdag in hegtenis geneem en sal in die Kuilsrivier-landdroshof verskyn op aanklagte van dwarsboming van die gereg, die belemmering van polisiebeamptes om hul werk te doen en hulpverlening aan ŉ verdagte om te ontsnap. Volgens die mees onlangse misdaadstatistieke is 686 polisiebeamptes gedurende die 2014/2015 tydperk vir verskeie misdade in hegtenis geneem.